

**02/07/2025**

**Δήλωση του Τομεάρχη Υποδομών & Μεταφορών του ΣΥΡΙΖΑ-ΠΣ και Βουλευτή Μαγνησίας Αλέξανδρου Μεϊκόπουλου για την υπηρεσιακή εντολή του ΟΣΕ για κοπή βλάστησης και εργασίες καθαρισμού στο τμήμα της σιδηροδρομικής γραμμής Πλατύ – Παλαιοφάρσαλος, μετά την δημόσια πολιτική πίεση εκ μέρους του ΣΥΡΙΖΑ-ΠΣ**

**Αλ. Μεϊκόπουλος:«Συντήρηση γραμμών με το…ζόρι.Ο ΟΣΕ ξύπνησε μετά τις καταγγελίες»**

Χρειάστηκε να περάσουν εβδομάδες αδιαφορίας, φωτογραφίες εγκατάλειψης και δημόσια πολιτική πίεση για να κινητοποιηθεί επιτέλους ο κρατικός μηχανισμός και να θυμηθεί ότι ο σιδηρόδρομος δεν είναι… φυσικό καταφύγιο.

Χαιρετίζουμε την καθυστερημένη –πλην όμως αναγκαία– ανάληψη πρωτοβουλίας από τον ΟΣΕ για κοπή βλάστησης και εργασίες καθαρισμού στο τμήμα της σιδηροδρομικής γραμμής Πλατύ – Παλαιοφάρσαλος.

Μέχρι πριν λίγες ημέρες, για την Κυβέρνηση και τη Διοίκηση του ΟΣΕ, η εικόνα εγκατάλειψης του σιδηροδρόμου δεν υφίστατο.

Οι πυκνές φυτεύσεις δίπλα στις γραμμές, τα κλαδιά που άγγιζαν ηλεκτροφόρους αγωγούς, και έκρυβαν τις φωτοσημάνσεις για τους μηχανοδηγούς, οι κίνδυνοι για επιβάτες και εργαζομένους, δεν υπήρχαν.

**Τώρα ξαφνικά, μετά την δημόσια καταγγελία που πραγματοποίησα ως Τομεάρχης Υποδομών & Μεταφορών του ΣΥΡΙΖΑ-ΠΣ στις 23/06/2025 συνοδευόμενη από το αντίστοιχο φωτογραφικό υλικό, με εντολή του ΟΣΕ απαιτούνται… 24ωρες παρεμβάσεις καθαρισμού γραμμών για ολόκληρο τον Ιούλιο! Πόσο απροσδόκητη σύμπτωση**…

Ο ελληνικός σιδηρόδρομος όμως δεν αντέχει άλλη πρόχειρη διαχείριση και δεν μπορεί να λειτουργεί με ευκαιριακές και αποσπασματικές αντιδράσεις.

Χρειάζεται σχέδιο, διαρκή συντήρηση, ενίσχυση του προσωπικού και πολιτική βούληση για την αποκατάσταση της ασφάλειας και της αξιοπιστίας.

Το ότι το Υπουργείο Υποδομών & Μεταφορών «ανακάλυψε» σήμερα την ανάγκη καθαρισμού του σιδηροδρομικού δικτύου, δεν το απαλλάσσει από την ευθύνη ότι μέχρι χθες έκανε πως δεν την έβλεπε.

Ούτε βεβαίως μπορεί να προσδοκά ότι οι πολίτες θα ξεχάσουν την κατάσταση απαξίωσης στην οποία το ίδιο έχει οδηγήσει τις δημόσιες σιδηροδρομικές μεταφορές.

Η πραγματικότητα δεν κρύβεται, όσο και αν κάποιοι προσπαθούν να την καλύψουν με … πυκνή βλάστηση.